Diari Oficial de la Generalitat Valenciana


Sumari del DOGV 8732, del 04-02-2020 (2020/925)

RESOLUCIÓ de 31 de gener de 2020, del director general de Relacions amb les Corts, per la qual es publica el conveni marc entre la Generalitat, a través de l'Institut Cartogràfic Valencià, i la Universitat Politècnica de València, per a la creació de la Càtedra de Geomàtica Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8732

Data del DOGV
:   04-02-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/925


Data del document
:   31-01-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 31 de gener de 2020, del director general de Relacions amb les Corts, per la qual es publica el conveni marc entre la Generalitat, a través de l'Institut Cartogràfic Valencià, i la Universitat Politècnica de València, per a la creació de la Càtedra de Geomàtica Valenciana. [2020/925]  
La Generalitat, a través de l'Institut Cartogràfic Valencià, i la Universitat Politècnica de València han subscrit, prèvia tramitació reglamentària, el dia 16 de gener de 2020, el conveni marc per a la creació de la Càtedra de Geomàtica Valenciana, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 31 de gener de 2020 i número 61/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 31 de gener de 2020.- El director general de Relacions amb les Corts: Antonio Torres Salvador.  
  
  
Conveni marc entre la Generalitat -mitjançant l'Institut Cartogràfic Valencià adscrit a la Conselleria de Política Territorial, Obres Públiques i Mobilitat- i la Universitat Politècnica de València, per a la creació de la Càtedra de Geomàtica Valenciana  
  
València, 16 de gener de 2020  
  
REUNITS  
D'una part, Arcadi España García, conseller de Política Territorial, Obres Públiques i Mobilitat i president del Consell Rector de l'Institut Cartogràfic Valencià en virtut del que s'estableix a l'article 5.2 de la Llei 9/1997, de 9 de desembre, de la Generalitat Valenciana, de creació de l'Institut Cartogràfic Valencià, i especialment facultat per a la signatura d'aquest conveni marc, tal com estableix l'article 160.1 de la Llei 1/2005, de 6 de febrer, de la Generalitat, d'hisenda pública, del sector públic instrumental i de subvencions, per acord del Consell de 13 de desembre de 2019.  
D'una altra part, la Universitat Politècnica de València, amb CIF I6031447U, creada amb rang d'universitat en virtut del Decret 495/1971, d'11 de març (BOE 26.03.1971), amb seu al camí de Vera, s/n, de la Ciutat de València, i en nom seu i representació el rector Francisco José Mora Mas, nomenat pel Decret 64/2017, de 26 de maig, del Consell, legitimat per a aquest acte en virtut de les atribucions que li confereix l'article 53.d dels Estatuts de la UPV, aprovats pel Decret 182/2011, de 25 de novembre, del Consell.  
Ambdues parts es reconeixen mútuament competència i capacitat jurídica suficient per a subscriure aquest conveni marc i, a aquest efecte  
  
EXPOSEN  
I. Que totes dues entitats tenen objectius i interessos en els camps formatiu, científic, tecnològic, territorial i cultural.  
II. Que la Conselleria de Política Territorial, Obres Públiques i Mobilitat i l'Institut Cartogràfic Valencià manifesten interés a reclamar i col·laborar en activitats formatives, d'investigació aplicada i de transferència del coneixement en l'àmbit de la Comunitat Valenciana.  
III. Que la Universitat Politècnica de València està interessada a col·laborar amb la Conselleria de Política Territorial, Obres Públiques i Mobilitat, a través de l'Institut Cartogràfic Valencià, en el desenvolupament d'aquest tipus d'iniciatives, realitzant programes formatius, culturals i de projecció territorial, així com activitats de consultoria i assistència que puguen tindre rellevància per al seu desenvolupament, amb especial interés en aquelles relacionades amb el canvi climàtic i l'emergència climàtica.  
IV. La creació de la Càtedra de Geomàtica Valenciana té com a finalitat esdevindre el nucli central des del qual analitzar, investigar i difondre els camps d'estudi que tradicionalment han sigut, entre d'altres, la cartografia, la fotogrametria, la teledetecció, la geodèsia, la geofísica o la geomorfologia i que ara s'engloben, incloent-hi la informàtica, dins del concepte geomàtica. A partir del treball d'ambdues institucions es podran generar sinergies que permetran avanços en les matèries directament relacionades amb la geomàtica i que els esmentats avanços siguen transmesos a la societat tant per al seu coneixement com per a la seua implicació i aportació.  
V. La Càtedra de Geomàtica Valenciana realitzarà una labor centrada en la potenciació de seminaris, jornades, conferències i publicacions d'alt nivell l'objectiu de la qual serà la investigació especialitzada i la difusió pública dels seus avanços per tal de permetre a la Generalitat disposar de la més precisa i rigorosa informació perquè puga ser utilitzada com a base per a l'adopció de les polítiques públiques que tinguen projecció territorial.  
VI. La finalitat, per tant, és aconseguir que la Càtedra de Geomàtica Valenciana siga un enllaç decisiu i funcional entre l'activitat educativa i investigadora de les universitats amb la gestió, planificació i execució de l'activitat cartogràfica en el context actual de la comunitat autònoma de València, parant especial esment a la investigació sobre el canvi climàtic i l'emergència climàtica i la seua concreta afecció al territori de la Comunitat Valenciana.  
VII. Tenint en compte el que s'ha exposat anteriorment, la Universitat Politècnica de València i l'Institut Cartogràfic Valencià estimen oportú formalitzar el present conveni marc, d'acord amb les següents,  
  
  
CLÀUSULES  
  
Primera. Objecte del conveni  
Per a executar els objectius assenyalats en els apartats anteriors, és objecte d'aquest conveni marc la creació, per part de la Universitat Politècnica de València, de la Càtedra de Geomàtica Valenciana com una plataforma acadèmica que pretén la reflexió al voltant dels diferents camps d'estudi que s'inclouen en la geomàtica i què tinguen especial relació amb el territori de València, així com la divulgació i la transferència del coneixement vinculat a aquesta temàtica i determinar el marc entre la Conselleria de Política Territorial, Obres Públiques i Mobilitat, mitjançant l'Institut Cartogràfic Valencià, i la Universitat Politècnica de València en el foment del coneixement i difusió de la geomàtica valenciana.  
  
Segona. Activitats de la càtedra  
Es preveuen les activitats formatives, culturals, d'investigació i d'extensió universitària orientades cap al coneixement i difusió permanent dels diferents camps d'estudi que s'inclouen en la geomàtica, en col·laboració amb el Vicerectorat d'ocupació i emprenedoria. Els temes a abordar seran variats, i tindran com a argument central els diferents camps d'estudi que s'inclouen en la geomàtica -anteriorment esmentats-, especialment referida al territori de València i els seus reptes futurs i la seua exposició al canvi climàtic, l'emergència climàtica i els efectes als quals caldria fer front per part dels diferents poders públics per protegir el territori de la nostra Comunitat.  
  
Entre d'altres, es preveuen les activitats següents:  
1. Investigacions patrocinades per la càtedra, relatives a l'esmentada temàtica.  
2. Jornades de debat i reflexió. Trobades entre diversos ponents universitaris i d'altres fòrums.  
3. Cursos de formació sobre la geomàtica, incloent-hi qualsevol dels diferents camps d'estudi que en formen part.  
4. Activitats de divulgació científica: publicacions i exposicions, entre altres.  
De la mateixa manera, la mencionada càtedra podrà propiciar, a més, entre altres, les següents activitats segons la memòria anual.  
- Activitats de formació  
· Contractació de personal, que no serà inclòs en la plantilla ni tindrà relació permanent amb la Universitat.  
· Premis per a treballs de fi de grau o màster.  
· Conferències.  
- Activitats d'investigació  
· Desenvolupament de línies d'investigació conjunta.  
· Realització de treballs d'investigació.  
- Promoció de trobades nacionals i internacionals d'experts sobre temes d'interès relacionats amb els diferents camps d'estudi que engloba la geomàtica.  
- Activitats de transferència i divulgació  
· Realització de treballs de transferència de resultats de la investigació.  
· Col·laboració en la promoció de trobades tècniques i científiques.  
· Potenciació de la realització de publicacions sobre temes d'interés.  
  
· Convocatòria de premis d'investigació.  
  
Tercera. Convenis i acords singulars  
Per a l'exercici d'activitats específiques contemplades en la clàusula segona d'aquest conveni, les parts subscriuran els oportuns convenis o acords singulars.  
La Conselleria de Política Territorial, Obres Públiques i Mobilitat, mitjançant l'Institut Cartogràfic Valencià, finançarà les esmentades activitats amb una aportació anual prevista en els pressupostos de la Generalitat de l'exercici corresponent. L'aportació econòmica s'establirà en cada conveni concret.  
  
Quarta. Obligacions econòmiques  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Cinquena. Òrgan mixt de seguiment i control  
Per a la coordinació de la col·laboració establida en el present conveni marc es constituirà una comissió mixta integrada per 4 representants de la Universitat Politècnica de València i 4 de l'Institut Cartogràfic Valencià. El director de la càtedra el nomenarà el rector d'entre els representants de la Universitat Politècnica de València. Es constituirà en el termini de 15 dies a partir de l'entrada en vigor del present conveni marc i es reunirà sempre que siga sol·licitat per alguna de les parts signants.  
La comissió vetlarà pel bon compliment del present conveni marc, i per a això podrà aprovar les directrius que el desenvolupen i resoldre els conflictes que puguen sorgir entre les parts.  
Una còpia de les actes, acords o informes que, si és el cas, emeta la comissió de seguiment, en el desenvolupament i execució de les funcions que tinga assignades, serà remesa a la Secretaria Autonòmica de Política Territorial, Urbanisme i Paisatge.  
  
Sisena. Data d'inici de l'eficàcia i termini de vigència  
El present conveni marc entrarà en vigor en el moment de la signatura, i la vigència serà de quatre anys computats des d'aquesta data, que es podrà prorrogar per períodes iguals per acord unànime de les parts, que es produirà, si no es denuncia el present conveni marc, en qualsevol moment abans de la finalització del termini de vigència previst.  
  
Setena. Lloc de realització  
Les activitats objecte del conveni referent a la Càtedra de Geomàtica Valenciana es realitzaran en la seu de les instal·lacions pròpies del Departament d'Enginyeria Cartogràfica, Geodèsia i Fotogrametria de la Universitat Politècnica de València o en qualsevol altre espai determinat de comú acord per ambdues institucions.  
  
Huitena. Confidencialitat  
La confidencialitat i la publicació de resultats es regularà, de mutu acord entre la Universitat Politècnica de València i l'Institut Cartogràfic Valencià, per mitjà d'un conveni específic, si s'estima oportú.  
  
Novena. Extinció del conveni marc  
Les parts podran extingir de mutu acord el present conveni marc en qualsevol moment de la seua vigència.  
Aquest conveni marc pot extingir-se per incórrer en causa de resolució, les quals poden ser:  
a) El transcurs del termini de vigència del conveni marc sense haver-se'n acordat la pròrroga.  
b) L'acord unànime de tots els signants.  
c) L'incompliment de les obligacions i compromisos assumits per part d'algun dels signants.  
En aquest cas, qualsevol de les parts podrà notificar a la part incomplidora un requeriment perquè complisca, en un determinat termini, amb les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del conveni marc i a les altres parts signants.  
Si, transcorregut el termini indicat en el requeriment, en persistira l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni marc. La resolució del conveni marc per aquesta causa podrà comportar la indemnització dels perjuís causats si així s'haguera previst.  
  
Així mateix, qualsevol de les parts podrà denunciar el present conveni marc comunicant-ho per escrit a l'altra part amb almenys dos mesos d'antelació a la data en què haja de donar-lo per conclòs.  
d) Per decisió judicial declaratòria de la nul·litat del conveni marc.  
  
e) Per qualsevol altra causa diferent de les anteriors prevista en el conveni marc o en altres lleis.  
  
Desena. Efectes de la resolució del conveni marc  
La resolució del conveni marc tindrà els efectes prevists a l'article 52 de la Llei 40/2015, d'1 d'octubre, de règim jurídic del sector públic.  
  
  
Onzena. Nomenament del director de la càtedra  
El procediment per a nomenar la persona que dirigirà la Càtedra serà el següent: escoltada la proposta de la comissió, el rector de la Universitat Politècnica de València realitzarà, si n'és el cas, el nomenament, que haurà de recaure necessàriament en un professor/a de la Universitat Politècnica de València. Les seues funcions seran aquelles que es determinen per la comissió mixta de conformitat amb la normativa de la Universitat Politècnica de València.  
  
Dotzena. Jurisdicció  
El present conveni marc té naturalesa administrativa i es regirà per les normes del dret administratiu. En cas de conflicte serà competent la jurisdicció contenciosa administrativa.  
  
I en prova de conformitat de tot el que s'hi ha exposat, signen per duplicat aquest conveni marc en el lloc i data en l'inici indicats.  
  
  
El conseller de Política Territorial, Obres Públiques i Mobilitat: Arcadi España García.  
El rector de la Universitat Politècnica de València: Francisco José Mora Mas.